Դիվանատուն ներխուժած և այն գրաված անձանց նկատմամբ ոստիկանների կողմից համապատասխան միջոցներ չձեռնարկելու, ՀՀ օրենսդրության պահանջները չկատարելու և անգործություն դրսևորելու վերաբերյալ համապատասխան հրապարակումն անձամբ եմ ՀՀ ոստիկանապետ Վալերի Օսիպյանի ֆեյսբուքյան էջի նամականիով հուլիսի 6-ին ուղարկել նրան: Անմիջապես ստացել եմ հետևյալ գրությունը. «Բարև Ձեզ Artur Hovhannisyan։ Շուտով մեր աշխատակիցներից որևէ մեկը կապ կհաստատի Ձեզ հետ։ Հիշեցնենք, որ ոստիկանության և (կամ) դրան առընթեր բոլոր կառույցների հետ կապված հարցերով կարող եք զանգահարել 1-02 հեռախոսահամարով»: Դրանից 1-2 րոպե հետո նույն նամականիով ուղարկել եմ նաև կատարվածի, դիվանատանը ոստիկանների կրավորական կեցվածքի, անգործության վերաբերյալ Haydzayn.com կայքի երկու հրապարակում՝ «Ավելի ուշ զանգեք՝ կփորձեմ հասկանալ. ոստիկանության աշխատակցի արձագանքը Մայր Աթոռում կատարվող իրավիճակին» և «Ցուցարարները ներխուժել են Մայր Աթոռի Դիվանատան շենք. անհասկանալի է ոստիկանության կրավորական կեցվածքը» : Սակայն, ոստիկանության աշխատակիցներից որևէ մեկն այդպես էլ չկապվեց տողերիս հեղինակի հետ թե՛ այդ օրը, թե՛ հետո, իսկ դիվանատանն անկարգությունը շարունակվեց, և այն հիշյալ նախաձեռնության անդամների կողմից շարունակեց գրավված մնալ դրանից հետո էլ, նաև՝ հաջորդ օրը: Սա՞ է ՀՀ ոստիկանության «շուտով»-ը, օպերատիվ արձագանքը օրինազանցությանը, մարդկանց իրավունքների ոտնահարմանը, սադրանքի, լուրջ բախման ռիսկ պարունակող անկարգությանը: Ստացվում է, որ ՀՀ ոստիկանապետի ֆեյսբուքյան էջի կառավարողի կամ պատասխանատուի արձագանքը ձևական էր: